《次韵呈刘立道宣谕二首 其二》
宋代·王庭圭

使星光出太微庭，马上风云日下生。斧钺疑从霄汉落，丝纶如被衮衣荣。

欢迎道路初颁诏，威詟奸雄不动声。谁识张纲最年少，耆儒空愧旧知名。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。